b'\n_START_ARTICLE_\nNacionalna udruga za fortifikacije Pula\n_START_PARAGRAPH_\nNacionalna udruga za fortifikacije - Pula (NUF - Pula) je udruga \xc4\x8dija je djelatnost sakupljanje dokumentacijskog materijala o povijesnim fortifikacijama, biv\xc5\xa1im vojnim objektima, podzemnim gradnjama, skloni\xc5\xa1tima svih namjena i povijesnoj fortifikacijskoj arhitekturi. Udruga je osnovana 19. rujna 2006. godine. Sjedi\xc5\xa1te udruge je u Zagrebu._NEWLINE_Udruga okuplja gra\xc4\x91ane koji pokazuju interes za za\xc5\xa1titom fortifikacijskih objekata, biv\xc5\xa1ih vojnih objekata, podzemnih gradnji, skladi\xc5\xa1ta svih namjena. Udruga provodi za\xc5\xa1titu povijesnih fortifikacija, biv\xc5\xa1ih vojnih objekata, podzemnih gradnji, skladi\xc5\xa1ta svih namjena uz pomo\xc4\x87 vlastitih sredstava i sredstava dobivenih donacijama uz obvezu suradnje i isho\xc4\x91enja potrebnih odobrenja Ministarstva kulture Republike Hrvatske, sukladno zakonskim odredbama._NEWLINE_NUF - Pula \xc4\x8desto organizira volonterske radne akcije u vezi za\xc5\xa1tite i odr\xc5\xbeavanja fortifikacijskih objekata, po\xc5\xa1tivaju\xc4\x87i intaknost zate\xc4\x8dene arhitekture i dijelova gra\xc4\x91evina, infrastrukture i inventara. Udruga tako\xc4\x91er vr\xc5\xa1i dopunu topografskih snimaka fortifikacijskih objekata. Sve poduzete akcije koordinirane su s Ministarstvom kulture i Konzervatorskim odjelom Pula budu\xc4\x87i da je ve\xc4\x87ina incijative posve\xc4\x87ena fortifikacijskim objektima u sklopu fortifikacijskog sustava Pule._NEWLINE_Udruga posjeduje bogatu arhivu u kojoj se nalazi pisana gra\xc4\x91a i fotodokumentacija o raznim fortifikacijama. \xc4\x8clanstvo u udruzi \xc4\x8dine i osobe izvan Pule tako da \xc4\x8dlanovi \xc4\x8desto obavljaju radove na za\xc5\xa1titi i odr\xc5\xbeavanju pojedinih utvrda \xc5\xa1irom Hrvatske._NEWLINE_NUF - Pula priprema tematske izlo\xc5\xbebe, te organizira predavanja i projekcije za \xc5\xa1kole, vrti\xc4\x87e i zainteresirane gra\xc4\x91ane, a u skoroj budu\xc4\x87nosti planira i otvaranje muzeja fortifikacija.'